Peter Otto Testman

Peter Otto (Olavius) Testman (navnet kunne staves Petter og Testmann) født 1806 i Nedre Eiker, død 1890 i København var en av de første norske fotografer, kjent for å ha fotografert utsikten over Piperviken mot Det kongelige slott i Christiania (Oslo) før takets konstruksjon ble bygget om til flatt tak, ferdigstilt ca. 1846. Hans daguerreotypi som viser denne, Norges eldste byprospekt, befinner seg i Nasjonalbiblioteket etter at det ble kjøpt i 2011.Det eldste fotografiet av Oslo fra NRK Østlandssendingen 8. januar 2014

Testman var født i Nedre Eiker utenfor Drammen, men flyttet sammen med sine norske foreldre til København i 1807.

Peter Otto (Olavius) Testman studerte en kortere tid ved Det Kongelige Frederiks Universitet i Christiania fra 1827 og tok examen philosophicum, men fullførte antagelig ikke teologistudiene. Han stilte ut sine daguerreotypier i Industriforeningen i København 1844 ifølge Bjørn Ochsner (Danske Fotografer....). I denne perioden livnærte han seg som stivelsesfabrikant.

I 1848 meldte han seg som frivillig til tredje bataljon og deltok som menig i første slesvigske krig. Mens han var stasjonert i Glorup ble han kjent med H.C. Andersen som ble imponert av nordmannens tapperhet og skrev en bokdedikasjon til ham i diktform den 12. mai 1848. Han ble forfremmet til kaptein og tildelt Dannebrogordenen.

Testman ble gift og fikk tre barn. En av hans døtre, Caroline, ble en kjent kvinneaktivist.Caroline Testman fra Dansk Kvindebiografisk Leksikon Petter Otto (Olavius) Testman døde i København 1890.

 Referanser 

Kategori:Danske fotografer
Kategori:Norske fotografer
Kategori:Mottakere av Dannebrogordenen‎
Kategori:Personer fra Nedre Eiker kommune
Kategori:Fødsler i 1806
Kategori:Dødsfall i 1890